Asaꞌlà wei molo tùukoꞌmamù tùpo,
Jesus utàppù Galilee pona.
Jesus uya tùmàlà pe,
“Kaatù Maimu yenpoikanài mùkkàlà itonpa yamùk ipata yawon kon nùnama pen,”
teppù.
Iwelepansak Galilee pona yau molonkonnà uya yanùmùppù,
masapùla tok utàppù màlà Jerusalem pona Entakaꞌnàppà yattai utaꞌlettàntok yak molopai tamùꞌnawolon inkupù yeneppù tok uya màlà yattai.
Màlàyau Jesus uyàpùppù tuꞌma Cana,
Galilee pon pona,
tuna lattàppù tùuya wain pe motak.
Molo iwechippù itepulu,
kin poitolù,
eꞌnek pe imu wechippù Capernaum po.
Jesus welepansak Judea poi Galilee pona yetasak tùuya yau,
iitàppù ipyak molopai ipawanattàppù ya tùmu ipittàik iyàttoppe,
iwelikù piyau iwechi pàk.
Jesus uya ipàk,
“Ailon te auyaꞌnokon pen,
tùse neken ailon te auyaꞌnokon tensan yekkwa ton pen yentok ipàkàlà molopai enumenkannan kupù yene auyaꞌnokon yau,”
teppù.
Kin poitolù uya Jesus pàk,
“Itepulu,
àikkà tàwà uyaꞌlà umle welikù wapiya,”
teppù.
Jesus uya ipàk,
“Itàkà,
àmu wenna màlà,”
teppù.
Màlàyau ailon teppù kàyik uya Jesus maimu pàk,
molopai iwemeikuppù.
Asantawàlà lùppù iità tùse,
ipoitolù ton uya yepoloppù,
“Àmu pàliꞌyau man,”
teppù tok uya.
Iꞌnai yailà wei tùse tùmu wennappù yekamapposak ya yau,
“Koꞌmanyak 1 oꞌclock yattai nàkkàmiꞌmakattai,”
teppù tok uya.
Ikàipùnù uya ittuppù,
màlà yattai kulu Jesus uya,
“Àmu wenna màlà,”
teppù.
Màlàpàk itùwùk tawon kon molopai mùkkàlà tawonnan uya ailon teppù Jesus pàk.
Sàlà màlà yakon itekkwa pe tensan yekkwa ton pen yentok ipàkàlà wotoko kupùppù Jesus uya Judea poi tùuyàpù tùpo Galilee po.